Пречишћен са 31.03.2021. године

На основу члана 7. и 20. Закона о локалној самоуправи („Службени гласник РС“, број 129/07), члана 5, 6. и 79. став 1. Закона о јавним предузећима („Службени гласник РС“, број 15/2016), члана 2. и 3. Закона о комуналним делатностима („Службени гласник РС“, број 88/2011), као и члана 40.тачка 9. Статута општине Чајетина (Службени лист општине Чајетина“ број 7/2008), Скупштине општине Чајетина на седници која је одржана дана 01.12.2016. године, у циљу **усклађивања оснивачког акта са новим Законом о јавним предузећима,** донела је:

**О Д Л У К У**

**О ПРОМЕНИ ОСНИВАЧКОГ АКТА**

**ЈАВНОГ КОМУНАЛНОГ ПРЕДУЗЕЋА ВОДОВОД ЗЛАТИБОР**

**I ОПШТЕ ОДРЕДБЕ**

**Усклађивање оснивачког акта**

**Члан 1**.

**Ради усклађивања са одредбама Закона о јавним предузећима, ставља се ван снаге** Оснивачки акт Јавног комуналног предузећа Водовод Златибор број 02-23/2013-01 од 04.априла 2013. године донет од стране Скупштине општине Чајетина, који је регистрован у Агенцији за привредне регистре, а Одлуком се врши промена напред наведеног оснивачког акта .

**Циљ оснивања јавног предузећа**

**Члан 2.**

**Јавно комунално предузеће Водовод Златибор** је основано ради обезбеђивања трајног обављања делатности снабдевање водом за пиће крајњих корисника, као и пружање услуга пречишћавања и одвођења атмосферских и отпадних вода, и редовног задовољавања потреба корисника производа и услуга.

**Предмет одлуке**

**Члан 3.**

Овом Одлуком , у складу са Законом о јавним предузећима, регулисана су права и обавезе оснивача и јавног комуналног предузећа Водовод Златибор у обављању делатности од општег интереса из члана 2. ове Одлуке, а нарочито:

- назив, седиште и матични број оснивача;

- пословно име и седиште јавног предузећа:

- претежна делатност јавног предузећа ;

- права, обавезе и одговорности оснивача према јавном предузећу и јавног предузећа према оснивачу;

- услови и начин утврђивања и распоређивања добити, односно начину покрића губитака и сношењу ризика;

- условима и начину задуживања јавног предузећа

- заступање јавног предузећа ;

- износ основног капитала, као и опис, врста и вредност неновчаног улога;

- органи јавног предузећа;

- податак о уделима оснивача у основном капиталу израженог у процентима;

- имовина која се не може отуђити;

- располагање стварима у јавној својини која су пренета у својину јавног предузећа у складу са законом;

- заштита животне средине;

- друга питања од значаја за несметано обављање делатности за коју се оснива јавно предузеће .

**II ПОДАЦИ О ОСНИВАЧУ**

**Оснивач јавног предузећа**

**Члан 4.**

Оснивач Јавног комуналног предузећа Водовод Златибор је:

**Општина Чајетина** , улица Александра Карађорђевића број 28, матични број 07353553.

Права оснивача остварује Скупштина општине.

Као **искључиво право** и једином предузећу Скупштина општине Чајетина је оснивачким актом број 02-23/2013-01 од 04.04.2013. године поверила Јавном комуналном предузећу Водовод Златибор из Чајетине што и овом одлуком потврђује , обављање следећих делатности на подручју општине Чајетина , од општег и локалног интереса:

1. 36.00 скупљање , пречишћавање и дистрибуција воде,

2. 37.00 уклањање отпадних вода,

3. 42.21 изградња цевовода и

4. 43.22 постављање водоводних и канализационих система-ископ канала за инсталационе радове.

**Правни статус јавног предузећа**

**Члан 5.**

Јавно предузеће Водовод Златибор има статус правног лица, са правима, обававезама и одговорностима утврђеним законом.

Јавно предузеће у правном промету са трећим лицима има сва овлашћења и иступа у своје име и за свој рачун.

**Одговорност за обавезе јавног предузећа**

**Члан 6.**

Јавно предузеће своје обавезе одговара целокупном својом имовином.

Оснивач не одговара за обавезе јавног предузећа , осим у случајевима прописаним законом.

Оснивач је дужан да обезбеди да се делатност од општег интереса из члана 2. ове Одлуке обавља у континуитету.

**Заступање и представљање јавног предузећа**

**Члан 7.**

Јавно предузеће Водовод Златибор заступа и представља директор.

Статутом предузећа могу се одредити и други заступници ( заступник у поступцима пред судовима, пуномоћник и др.)

**III ПОСЛОВНО ИМЕ И СЕДИШТЕ**

**Пословно име јавног предузећа**

**Члан 8.**

Јавно предузеће послује под следећим пословним именом : **Јавно комунално предузеће Водовод Златибор**

Скраћено пословно име је **ЈКП Водовод Златибор** .

О промени пословног имена одлучује Надзорни одбор јавног предузећа , уз сагласност оснивача.

**Седиште јавног предузећа**

**Члан 9.**

Седиште Јавног предузећа Водовод Златибор је у Чајетини , улица Александра Карађорђевића број 6а.

О промени седишта јавног предузећа одлучује Надзорни одбор, уз сагласност оснивача.

**Печат, штамбиљ и знак јавног предузећа**

**Члан 10.**

Јавно предузеће поседује свој печат и штамбиљ са исписаним текстом на српском језику и ћириличним писмом.

Печат је округлог облика и садржи : Јавно комунално предузеће Водовод Златибор Чајетина .

Штамбиљ је правоугаоног облика и садржи: Јавно комунално предузеће Водовод Златибор Чајетина, Александра Карађорђевића 6а , алинеје за број и датум.

Јавно предузеће има свој знак који садржи назив и седиште јавног предузећа Водовод Златибор , а који ће бити дефинисан Статутом јавног предузећа

**Упис јавног предузећа у регистар**

**Члан 11.**

Јавно редузеће се за обављање своје делатности од општег интереса, утврђене овим актом, уписује у регистар у складу са законом којим се уређује правни положај привредних друштава и поступак регистрације, у складу са законом.

**Унутрашња организација јавног предузећа**

**Члан 12.**

Јавно предузеће послује као јединствена радна целина са Месним водоводима .

Актом директора предузећа уређује се унутрашња организација и систематизација послова.

**IV ДЕЛАТНОСТ ЈАВНОГ ПРЕДУЗЕЋА**

**Претежна делатност**

**Члан 13.**

Претежна делатност Јавног комуналног предузећа Водовод Златибор је:

**- 36.00 скупљање, пречишћавање и дистрибуција воде**

на које **једино** предузеће има **искључиво право** на обављање, поверено од оснивача, као и на делатности:

37.00-уклањање отпадних вода

42.21-изградња цевовода

43.22-постављање водоводних и канализационих система

Предузеће може обављати и следеће делатности:

42.99-изградња осталих непоменутих грађевина

43.12-припрема градилишта

43.99-остали непоменути специфични грађевински радови

45.20-одржавање и поправка моторних возила

49.41-друмски превоз терета

80.10-делатност приватног обезбеђења (самозаштитна делатност објеката)

81.29-услуге осталог чишћења

82.99-остале услужне активности подршке пословања.

Предузеће може без уписа у регистар да врши и друге делатности које служе обављању претежне делатности, уколико за те делатности испуњава услове предвиђене законом.

Предузеће може обављати и друге делатности за које делатности нису потребне посебне дозволе од надлежних органа.

О промени претежне делатности предузећа , као и о обављању других делатности које служе обављању претежне делатности, одлучује Надзорни одбор, уз сагласност оснивача, у складу са законом.

**Услови за обављање делатности као делатности од општег интереса**

**Члан 14.**

Јавно предузеће може да отпочне обављање делатности кад надлежни државни орган утврди да су испуњени услови за обављање те делатности у погледу:

1) техничке опремљености;

2) кадровске оспособљености;

3) безбедности и здравља на раду;

4) заштите и унапређења животне средине и

5) других услова прописаних законом.

**Оснивачка права и улагање капитала јавног предузећа**

**Члан 15.**

Јавно предузеће може, уз претходну сагласност оснивача, основати друштво капитала за обављање делатности од општег интереса из члана 2. oвог акта, као и друштво капитала за обављање делатности која није делатност од општег интереса, у складу са Законом о привредним друштвима.

Јавно предузеће може улагати капитал у већ основана друштва капитала, уз претходну сагласност оснивача. На одлуку Надзорног одбора из става 1. и 2. овог члана сагласност даје Скупштина општине.

**V ИМОВИНА ЈАВНОГ ПРЕДУЗЕЋА**

**Основни капитал**

**Члан 16.**

Основни капитал Јавног комуналног предузећа Водовод Златибор је:

**неновчани** **200.608.136,00** динара,

**новчани** **189.342.931,38** динара кји је регистрован у АПР под бројем БД 65187/2019.

Основни капитал из става 1. овог члана је удео Оснивача, као јединог члана са 100% учешћа у основном капиталу јавног предузећа .

Износ основног капитала из става 1. овог члана уписује се у одговарајући регистар Агенције за привредне регистре и представља уписани капитал јавног предузећа .

Усклађивање основног капитала предузећа врши се у складу са законом.

Вредност неновчаног улога оснивача утврђује се на основу процене извршене на начин прописан законом којим се уређује правни положај привредних друштава.

**Имовина јавног предузећа и отуђење**

**Члан 17.**

Имовину јавног предузећа чине право својине на покретним и непокретним стварима, новчана средства и хартије од вредности и друга имовинска права, која су пренета у својину јавног предузећа у складу са законом, укључујући и право коришћења на стварима у јавној својини.

Стварима у јавној својини које је оснивач уложио у јавно предузеће преносом права коришћења, без преноса права својине, Јавно предузеће Водовод Златибор не може да располаже, отуђи , нити да их даље уступа на коришћење, без сагласности оснивача.

Јавно предузеће управља и располаже својом имовином у складу са законом, оснивачким актом и статутом.

**Члан 18.**

Средства у јавној својини могу се улагати у капитал јавног предузећа , у складу са законом и актима Скупштине општине.

По основу улагања средстава из става 1. овог члана општина стиче уделе у јавном предузећу , као и права по основу тих удела.

Капитал у јавном предузећу подељен на уделе уписује се у Регистар АПР.

**Повећање и смањење оснивачког капитала**

**Члан 19.**

О повећању или смањењу основног капитала јавног предузећа одлучује Скупштина општине, као оснивач у складу са законом.

**Средства јавног предузећа**

**Члан 20.**

Јавно предузеће, у обављању својих делатности, стиче и прибавља средства из следећих извора:

* + продајом производа и услуга,
  + из кредита,
  + из донација и поклона,
  + из буџета оснивача и буџета Републике Србије и
  + из осталих извора, у складу са законом.

**Расподела добити ,покриће губитка, услви и начин задуживања**

**Члан 21.**

Јавно предузеће је дужно да део остварене добити уплати у буџет општине, по завршном рачуну за претходну годину.

Висина и рок за уплату добити из става 1. овог члана утврђује се у складу са законом и Одлуком о буџету општине за наредну годину , а на основу одлуке оснивача.

Начин покрића губитка утврђује се одлуком Надзорног одбора.

Јавно предузеће може се задужити у виду краткорочних и дугорочних кредита уз претходну сагласност оснивача и на основу донете одлуке од стране Надзорног одбора.

**Начела за одређивање цене услуга**

**Члан 22.**

Елементи за образовање цена производа и услуга основних комуналних услуга , јавног предузећа утврђују се се у складу са начелима прописаним Законом о комуналним делатностима и на коју сагласност даје Општинско веће.

**Цене производа и услуга предузећа**

**Члан 23.**

Елементи за одређивање цена комуналних услуга су :

1) пословни расходи исказани у пословним књигама и финансијским извештајима;

2) расходи за изградњу и реконструкцију објеката комуналне инфраструктуре и набавку опреме, према усвојеним програмима и плановима вршиоца комуналне делатности на које је јединица локалне самоуправе дала сагласност;

3) добит вршиоца комуналне делатности.

Средства која су намењена за финансирање обнове и изградње објеката комуналне инфраструктуре исказују се посебно и могу се употребити само за те намене.

**Усвајање захтева за измену цена**

**Члан 24.**

Јавно предузеће је обавезно да захтев за измену цена производа и услуга укључи у свој годишњи програм пословања, у складу са чланом 27. овог акта.

Када се значајније промене вредности елемената, који су укључени у методологију за обрачунавање цена, јавно предузеће може током пословне године да поднесе оснивачу детаљно образложен захтев за одобрење измене цена комуналних услуга, заједно са изменама годишњег програма пословања.

Измене годишњег програма пословања са предлогом за измену цена достављају се Скупштини општине и општинском већу.

**Унапређење рада и развоја предузећа**

**Члан 25.**

Унапређење рада и развоја јавногпредузећа заснива се на дугорочном и средњорочном плану рада и развоја.

Плановима и програмом рада из става 1. овог акта, утврђују се пословна политика и развој Јавног предузећа , одређују се непосредни задаци и утврђују средства и мере за њихово извршавање.

Планови и програми рада јавног предузећа морају се заснивати на законима којима се уређују одређени односи у делатностима којима се бави јавно предузеће , стратегији управљања водом и водопривредном основом Републике Србије.

**Планови и програми**

**Члан 26.**

Јавно предузеће доноси дугорочни и средњорочни план поословања и стратегије развоја. За сваку календарску годину јавно предузеће дужно је да донесе годишњи програм пословања, а уместо годишњег, може донети и трогодишњи програм пословања који се ревидира сваке календарске године, финансијски план и друге планове и програме (посебни програми за коришћење субвенције, гаранције или других средстава).

Планови и програми јавногпредузећа, достављају се Скупштини општине најкасније до 1. децембра текуће године за наредну годину.

Планови и програми се сматрају донетим када на њих сагласност да Скупштина општине.

**Члан 27.**

Годишњи програм предузећа садржи:

1) планиране изворе прихода и позиције расхода по наменама;

2) планиране набавке;

3) план инвестиција;

4) планирани начин расподеле добити, односно планирани начин покрића губитка;

5) елементе за целовито сагледавање цена производа и услуга;

6) план зарада и запошљавања;

7) критеријуме за коришћење средстава за помоћ, спортске активности, пропаганду и репрезентацију.

Измене и допуне годишњег, односно трогодишњег програма пословања могу се вршити у складу са Законом о јавним набавкама и Законом о јавним предузећима.

**Члан 28.**

Ако Надзорни одбор јавног предузећа до почетка календарске године не донесе годишњи програм или уместо годишњег трогодишњи програм пословања, до доношења тог програма зараде запосленима се обрачунавају и исплаћују на начин и под условима утврђеним годишњим, односно трогодишњим програмом пословања за претходну годину.

**Члан 29.**

Јавно предузеће је дужно да Општинском већу општине доставља тромесечне извештаје о реализацији годишњег, односно трогодишњег програма пословања.

Извештај из става 1. овог члана доставља се у року од 30 дана од дана истека тромесечја.

Јавно предузеће мора имати извршену ревизику финансијског извештаја од стране овлашћеног ревизора.

**VI ПРАВА И ОБАВЕЗЕ ЈАВНОГ ПРЕДУЗЕЋА И ОСНИВАЧА**

**Права оснивача**

**Члан 30.**

По основу учешћа у основном капиталу јавногпредузећа , општина као оснивач има следећа права:

- право управљања јавним предузећем на начин утврђен Статутом јавногпредузећа;

- право на учешће у расподели добити јавногпредузећа;

- право да буду информисани о пословању јавногпредузећа;

- право да учествују у расподели ликвидационе или стечајне масе, након престанка

Јавногпредузећа стечајем или ликвидацијом, а по измирењу обавеза и

- друга права у складу са законом.

**Обезбеђење општег интереса**

**Члан 31.**

Ради обезбеђења општег интереса у делатности за коју је јавнопредузеће основано, Скупштина општине даје сагласност на:

-дугорочни и средњорочни план предузећа;

- годишњи односно трогодишњи програм пословања предузећа;

- одлуку о расподели добити односно начину покрића губитка;

- давање гаранција, авала, јемства, залога и других средстава обезбеђења за послове који нису из оквира делатности од општег интереса;

- располагање (прибављање и отуђење) средствима у јавној својини која су пренета у својину јавног предузећа , веће вредности, која је у непосредној функији обављања делатности од општег интереса

- акт о процени вредности капитала и исказивању тог капитала у акцијама, као и на програм и одлуку о својинској трансформацији.

Скупштина општине даје **претходну** сагласност на одлуку о статусним променама, оснивању других правних субјеката и улагању капитала

**Члан 32.**

Општинско веће даје сагласност на:

1. Акт о унутрашњој организацији и систематизацији радних места.

2. Претходну сагласност на повећање броја запослених.

3. Претходну сагласност на правилник о раду.

4. Ценовник основних комуналних услуга.

**Континуирано и квалитетно пружање услуга**

**Члан 33.**

Јавнопредузеће је дужно да делатност од општег интереса за коју је основано обавља на начин којим се обезбеђује редовно, континуирано и квалитетно пружање услуга крајњим корисницима.

**Несметано функционисање постројења и опреме**

**Члан 34.**

Јавнопредузеће је дужно да предузима мере и активности за редовно одржавање и несметано функционисање постројења и других објеката неопходних за обављање своје делатности, у складу са законима и другим прописима којима се уређују услови обављања делатности од општег интереса због које је основано.

**Поремећај у пословању**

**Члан 35.**

У случају поремећаја у пословању јавногпредузећа , Скупштина општине предузеће мере којима ће обезбедити услове за несметан рад и пословање предузећа у обављању делатности од општег интереса, у складу са законом, а нарочито извршиће :

- промену унутрашње организације јавног предузећа,

- разрешити органа које именује и именовати привремене органе,

- извршити ограничење у погледу права располагања одређеним средствима,

-предузети и друге мере одређене законом којим се уређују услови и начин обављања делатности од општег интереса.

**VII ПОСЛОВАЊЕ ПОД ТРЖИШНИМ УСЛОВИМА**

**Пословање под тржишним условима**

**Члан 36.**

Јавнопредузеће послује по тржишним условима, ради стицања добити, у складу са законом.

**Пружање услуга корисницима са територије других општина.**

**Члан 37.**

У обављању своје претежне делатности, јавнопредузеће своје производе и услуге може испоручивати, односно пружати и корисницима са територије других општина и градова, као и преузимати производе од других општина , под условом да се ни на који начин не угрожава редовно, континуирано и квалитетно снабдевање крајњих корисника са територије општине Чајетина .

Испоруку производа , пружање услуга и пријем производа из става 1. овог члана јавнопредузеће обавља у складу са закљученим међуопштинским споразумима и уговорима.

**VIII ОРГАНИ ЈАВНОГ ПРЕДУЗЕЋА**

**Органи јавног предузећа**

**Члан 38.**

Органи ЈКП Водовод Златибор су:

1) надзорни одбор

2) директор

**1) Надзорни одбор**

**Састав Надзорног одбора**

**Члан 39.**

Надзорни одбор јавног предузећа има три члана, од којих је један председник. Председника и чланове надзорног одбора јавног предузећа , од којих је један члан из реда запослених, именује Скупштина општине, на период од четири године, под условима, на начин и по поступку утврђеним законом, статутом општине и овим актом.

Члан надзорног одбора из реда запослених предлаже се на начин и по постпку који је утврђен Статутом јавног предузећа .

**Услови за чланове Надзорног одбора**

**Члан 40.**

За председника и члана надзорног одбора јавног предузећа именује се лице које испуњава следеће услове:

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2) овог члана;

4) да има најмање три године радног искуства на пословима који су повезани са пословима Јавног предузећа Водовод Златибор ;

5) да познаје област корпоративног управљања или област финансија;

6) да није осуђивано на казну затвора од најмање шест месеци;

7) да му нису изречене мере безбедности у складу са законом којим се уређују кривична дела, и то:

- обавезно психијатријско лечење и чување у здравственој установи;

- обавезно психијатријско лечење на слободи;

- обавезно лечење наркомана;

- обавезно лечење алкохоличара;

- забрана вршења позива, делатности и дужности.

**Члан 41.**

Представник запослених у Надзорном одбору мора испуњавати услове из члана 40. Одлуке, као и додатне услове:

1) да није био ангажован у вршењу ревизије финансијских извештаја предузећа у последњих пет година и

2) да није члан политичке странке;

**Престанак мандата чланова Надзорног одбора**

**Члан 42.**

Мандат председнику и члановима Надзорног одбора престаје истеком периода на који су именовани, оставком или разрешењем.

Председник и чланови Надзорног одбора разрешавају се пре истека периода на који су именовани, уколико:

1) Јавно предузеће не достави годишњи, односно трогодишњи програм пословања у роковима прописаним законом;

2) Надзорни одбор пропусти да предузме неопходне мере пред надлежним органима у случају постојања основане сумње да одговорно лице јавног предузећа делује на штету јавног предузећа несавесним понашањем или на други начин;

3) се утврди да делује на штету јавног предузећа несавесним понашањем или на други начин;

4) у току трајања мандата буде осуђен на условну или безусловну казну затвора.

Председник и чланови Надзорног одбора којима је престао мандат, дужни су да врше своје дужности до именовања новог надзорног одбора, односно именовања новог председника или члана надзорног одбора, а најдуже шест месеци.

**Надлежност Надзорног одбора**

**Члан 43.**

Надзорни одбор:

1) доноси дугорочни и средњорочни план пословне стратегије и развоја и одговоран је за њихово спровођење;

2) доноси годишњи, односно трогодишњи програм пословања јавног предузећа, усклађен са дугорочним и средњорочним планом пословне стратегије и развоја из тачке 1) овог члана;

3) усваја извештај о степену реализације годишњег, односно трогодишњег програма пословања;

4) усваја тромесечни извештај о степену усклађености планираних и реализованих активности;

5) усваја финансијске извештаје;

6) доноси Статут јавног предузећа;

7) надзире рад директора;

8) успоставља, одобрава и прати рачуноводство, унутрашњу контролу, финансијске извештаје и политику управљања ризицима;

9) доноси одлуку о расподели добити јавног предузећа, односно начину покрића губитка;

10) доноси инвестиционе програме и критеријуме за инвестициона улагања;

11) даје сагласност директору за предузимање послова или радњи у складу са овим законом, статутом и одлуком оснивача;

12) доноси одлуку о давању или одузимању прокуре;

13) закључује уговор о раду са директором, у складу са законом којим се уређују радни односи;

14) доноси одлуку о располагању (прибављање и отуђење) средствима у јавној својини која су пренета у својину јавног предузећа, велике вредности, која је у непосредној функцији обављања делатности од општег интереса, утврђених оснивачким актом;

15) доноси одлуку о висини цена услуга;

16) одлучује о улагању капитала јавног предузећа;

17) одлучује о статусним променама јавног предузећа;

18) одлучује о оснивању зависних друштава капитала;

19) одлучује о смањењу и повећању капитала јавног предузећа;

20) одлучује о издавању, продаји и куповини удела, као и продаји удела у јавном предузећу или куповини удела или акција у другом предузећу, односно привредном друштву;

21) доноси акт о исплати стимулације директора ;

22) врши друге послове у складу са законом, овом одлуком и Статутом.

Одлуке из става 1. тач. 1), 2), 6), 9), 14), 19), и 20), овог члана Надзорни одбор доноси уз сагласност Скупштине општине.

Одлуке из става 1. тач. 16), 17) и 18) овог члана Надзорни одбор доноси уз претходну сагласност Скупштине општине.

Одлуке из става 1. тач. 21) овог члана Надзорни одбор доноси уз претходну сагласност Општинског већа.

**Члан 44.**

Надзорни одбор одлучује већином гласова својих чланова.

Надзорни одбор не може пренети право на одлучивање о питањима из свог делокруга на директора или другог запосленог у јавном предузећу.

**Члан 45.**

Председник и чланови Надзорног одбора јавног предузећа имају право на одговарајућу накнаду за рад у надзорном одбору.

Висина накнаде из става 1. овог члана, утврђује се Статутом .

**2) Директор**

**Члан 46.**

Директора предузећа именује Скупштина општине на период од четири године, а на основу спроведеног јавног конкурса.

Директор јавног предузећа заснива радни однос на одређено време.

Директор предузећа је функционер који обавља јавну функцију.

Директор не може имати заменика.

**Надлежности директора**

**Члан 47.**

1) представља и заступа јавно предузеће Водовод Златибор ;

2) организује и руководи процесом рада;

3) води пословање јавног предузећа ;

4) одговара за законитост рада јавног предузећа и за реализацију одлука и других аката оснивача;

5) предлаже дугорочни и средњорочни план пословне стратегије и развоја јавног прдузећа' и одговоран је за њихово спровођење;

6) предлаже годишњи, односно трогодишњи програм пословања јавног предузећа и одговоран је за његово спровођење;

7) предлаже финансијске извештаје;

8) предлаже доношење посебног програма коришћења средстава из буџета општине (субвенције, гаранције или коришћење других средства);

9) извршава одлуке Надзорног одбора;

10) бира представнике јавног предузећа у скупштини друштва капитала чији је једини власник јавно предузеће, по претходно прибављеној сагласности Скупштине општине;

11) доноси акт о систематизацији и друге правилнике које нису у надлежности

Надзорног одбора;

12) предлаже Надзорном одбору доношење одлука и других аката;

13) одлучује о појединачним правима, обавезама и одговорностима запослених у складу са законом, правилником о раду, колективним уговором и статутом предузећа;

14) доноси план набавки за текућу годину;

15) доноси одлуке у поступцима јавних набавки и набавки на које се не примењује закон о јавним набавкама,

16) врши друге послове одређене законом, овим актом и статутом предузећа .

**Услови за избор директора**

**Члан 48.**

За директора јавног предузећа Водовод Златибор , може бити именовано лице које испуњава следеће услове:

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2) овог члана;

4) да има најмање три године радног искуства на пословима који су повезани са пословима јавног предузећа ;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

- обавезно психијатријско лечење и чување у здравственој установи;

- обавезно психијатријско лечење на слободи;

- обавезно лечење наркомана;

- обавезно лечење алкохоличара;

- забрана вршења позива, делатности и дужности.

Услови за именовање директора из става 1. овог члана прописани су законом, а Статутом јавног предузећа могу бити одређени и други услови које лице мора да испуни да би било именовано за директора предузећа.

Директор не може имати заменика.

**Зарада директора**

**Члан 49.**

Директор има право на зараду у складу са Законом о раду и актима предузећа , а може имати и право на стимулацију, у складу са подзаконским актом.

Одлуку о исплати стимулације директора доноси Надзорни одбор јавног предузећа уз сагласност Општинског већа**.**

**Поступак именовања директора**

**Члан 50.**

Директор јавног предузећа именује се након спроведеног јавног конкурса, у складу са законом, подзаконским актима, Статутом општине и овим актом.

Јавни конкурс спроводи Комисија за спровођење конкурса за избор директора.

Комисија јединице локалне самоуправе има пет чланова, од којих је један председник.

Комисију из става 3. овог члана образује Скупштина општине Чајетина .

Председник и чланови комисије не могу бити народни посланици, посланици у скупштини аутономне покрајине, одборници у скупштини општине Чајетина , као ни изабрана, именована и постављена лица у органима општине.

**Члан 51.**

Одлуку о спровођењу јавног конкурса за избор директора јавног предузећа доноси Скупштина општине, на предлог Општинског већа.

Иницијативу за доношење одлуке из става 1. овог члана може покренути и Надзорни одбор јавног предузећа, преко Општинске управе.

Општинскауправа доставља Општинском већу текст огласа о јавном конкурсу.

Оглас о јавном конкурсу садржи нарочито: податке о јавном предузећу, пословима, условима за именовање директора јавног предузећа , месту рада, стручној оспособљености, знањима и вештинама које се оцењују у изборном поступку и начину њихове провере, року у коме се подносе пријаве, податке о лицу задуженом за давање обавештења о јавном конкурсу, адресу на коју се пријаве подносе, као и податке о доказима који се прилажу уз пријаву.

Оглас о јавном конкурсу за избор директора јавног предузећа објављује се у "Службеном гласнику Републике Србије", у Службеном листу општине Чајетина , у најмање једним дневним новинама које се дистрибуирају на целој територији Републике Србије, као и на интернет страници општине.

Рок за објављивање огласа из става 4. овог члана у "Службеном гласнику Републике Србије" не може бити дужи од осам дана од дана доношења одлуке о спровођењу јавног конкурса за избор директора јавног предузећа.

Пријава на јавни конкурс за избор директора јавног предузећа подноси се у року од 30 дана од дана објављивања јавног конкурса у "Службеном гласнику Републике Србије".

Неблаговремене, неразумљиве и пријаве уз које нису приложени сви потребни докази, Комисија одбацује закључком против кога није допуштена посебна жалба.

**Члан 52.**

Решење о именовању директора је коначано.

Решење о именовању директора јавног предузећа , са образложењем, објављује се у ''Службеном гласнику РС'', Службеном листу општине Чајетина и на интернет страници општине.

**Члан 53.**

Именовани кандидат дужан је да ступи на функцију у року од осам дана од дана објављивања решења о именовању у "Службеном гласнику Републике Србије".

Рок из става 1. овог члана, из нарочито оправданих разлога, може се продужити за још осам дана.

**Мандат директора**

**Члан 54.**

Мандат директора престаје истеком периода на који је именован, оставком или разрешењем.

Поступак за именовање директора покреће се шест месеци пре истека периода на који је именован, односно у року од 30 дана од дана подношења оставке или разрешења.

**Оставка директора**

**Члан 55.**

Оставка се у писаној форми подноси Скупштини општине.

**Разрешење**

**Члан 56.**

Предлог за разрешење директора Јавног предузећа , подноси Општинско веће.

Предлог из става 1. овог члана може поднети и Надзорни одбор јавног предузећа , преко надлежне Општинске управе.

Предлог за разрешење мора бити образложен, са прецизно наведеним разлозима због којих се предлаже разрешење и доставља се директору који има право да се у року од 20 дана изјасни о разлозима због којих се предлаже разрешење.

Пошто директору пружи прилику да се изјасни о постојању разлога за разрешење и утврди потребне чињенице, Општинско веће, предлаже Скупштини општине доношење одговарајућег решења.

Против решења о разрешењу жалба није допуштена, али се може водити управни спор.

**Члан 57.**

Скупштина општине разрешава и може разрешити директора јавног предузећа пре истека периода на који је именован под условима предвиђеним Законом о јавним предузећима.

**Суспензија директора**

**Члан 58.**

Уколико у току трајања мандата против директора буде потврђена оптужница, Скупштина општине доноси решење о суспензији директора јавног предузећа .

Суспензија траје док се поступак правноснажно не оконча.

**Вршилац дужности директора**

**Члан 59.**

Скупштина општине може именовативршиоца дужности директора до именовања директора јавног предузећа по спроведеном јавном конкурсу или у случају суспензије директора.

Период обављања функције вршиоца дужности директора не може бити дужи од једне године.

Исто лице не може бити два пута именовано за вршиоца дужности директора.

Вршилац дужности директора мора испуњавати услове за именовање директора јавног предузећа из члана 48. овог акта.

Вршилац дужности има сва права, обавезе и овлашћења која има директор јавног предузећа.

**Извршни директор**

**Члан 60.**

Јавно предузеће може имати извршне директоре чији број се утврђје Статутом.

За избор извршног директора примењују се услови прописани Законом о јавним предузећима.

**Остваривање права на штрајк**

**Члан 61.**

У јавном предузећу право на штрајк остварује се у складу са законом.

У случају да у јавном предузећу нису обезбеђени услови за остваривање редовног процеса рада услед више силе, Скупштина општине ако оцени да могу наступити штетне последице за живот и здравље људи или њихову безбедност и безбедност имовине или друге штетне неотклоњиве последице, поступа у складу са законом.

**Безбедност и здравље запослених на раду**

**Члан 62.**

Права, обавезе и одговорности у вези са безбедношћу и здрављем на раду остварују се у складу са законом и прописима донетим на основу закона, а ближе се уређују , општим актима јавног предузећа или уговором о раду.

**Заштита животне средине**

**Члан 63.**

Јавно предузеће је дужно да у обављању своје делатности обезбеђује потребне услове за заштиту и унапређење животне средине и да спречава узроке и отклања штетне последице које угрожавају природне и радом створене вредности човекове средине.

**Јавност рада предузећа**

**Члан 64.**

Јавно предузеће дужно је да на својој интернет страници објави:

1) радне биографије чланова Надзорног одбора и директора ;

2) организациону структуру;

3) годишњи, односно трогодишњи програм пословања, као и све његове измене и допуне, односно извод из тог програма ако јавно предузеће има конкуренцију на тржишту;

4) тромесечне извештаје о реализацији годишњег, односно трогодишњег програма пословања;

5) годишњи финансијски извештај са мишљењем овлашћеног ревизора;

6) друге информације од значаја за јавност.

**IX СТАТУТ И ДРУГИ ОПШТИ АКТИ**

**Општи акти**

**Члан 65.**

Општи акти Јавног предузећа су Статут и други општи акти утврђена законом.

Статут је основни општи акт јавног предузећа.

Други општи акти Јавног предузећа морају бити у сагласности са Статутом јавног предузећа.

Појединични акти које доносе органи и овлашћени појединци у јавном предузећу, морају бити у складу са општим актима Јавног предузећа .

**X ПРЕЛАЗНЕ И ЗАВРШНЕ ОДРЕДБЕ**

**Члан 66.**

Јавно предузеће дужно је да Статут и друга општа акта усагласи са законом и овом Одлуком у року од 90 дана од дана ступања на снагу одлуке.

**Члан 67.**

Председник и чланови Надзорног одбора јавног предузећа разрешавају се пре истека периода на који су именовани уколико Надзорни одбор не донесе дугорочни и средњорочни план пословне стратегије и развоја у року од годину дана од дана ступања на снагу овог Закона о јавним предузећима, односно најкасније до 4. марта 2017. године.

Директор јавног предузећа који је изабран на јавном конкурсу у складу са одредбама Закона о јавним предузећима ("Службени гласник РС", број 119/12, 116/13 и 44/14), наставља са радом до истека мандата.

Ступањем на снагу ове Одлуке престаје да важи Оснивачки акт јавног комуналног предузећа Водовод Златибор број 02-23/2013-01 од 04.априла 2013. године донет од стране Скупштине општине Чајетина .

За све што није утврђено овом Одлуком примењиваће се одредбе Закона о јавним предузећима („Служени гласник РС број 15/2016 од 25.02.2016. године)

**Члан 68.**

Јавно предузеће наставља са радом у складу са овом Одлуком и Законом о јавним предузећима („Службени гласник РС”, број 15/16).

Јавно предузеће ускладиће Статут јавног предузећа са овом Одлуком у року од 90 дана од дана доношења исте.

**Члан 69.**

Ова Одлука-акт ступа на снагу осмог да од дана објављивања у Службеном листу општине Чајетина .

**СКУПШТИНА ОПШТИНЕ ЧАЈЕТИНА**

**Број :02-129/2016-01**

**Датум : 01.12.2016 године**

**Ч А Ј Е Т И Н А**

**ПРЕДСЕДНИК СКУПШТИНЕ**

Милоје Рајовић с.р.